মেঘলা আকাশ, দফায় দফায় বৃষ্টি কলকাতায়, মঙ্গলবার থেকে বাড়তে পারে দুর্যোগ

কলকাতা: সপ্তাহের প্রথম কর্মদিবসে মেঘলা আকাশ আর দফায় দফায় বৃষ্টিতেই শুরু হল কলকাতার দিন (Kolkata Weather)। আলিপুর আবহাওয়া দফতরের পূর্বাভাস অনুযায়ী, সোমবার সারাদিন শহরের বিভিন্ন অংশে হালকা থেকে মাঝারি বৃষ্টি হতে পারে (Rain Forecast)। একই সঙ্গে আকাশ থাকবে মেঘে ঢাকা। তাপমাত্রায় বড় কোনও পরিবর্তনের সম্ভাবনা না থাকলেও বাতাসে আপেক্ষিক আর্দ্রতার পরিমাণ ৯০ শতাংশের বেশি থাকায় ভ্যাপসা অস্বস্তি বজায় থাকবে (Weather Update)।

আবহাওয়া দফতর জানিয়েছে, বঙ্গোপসাগরে তৈরি হওয়া নিম্নচাপটি শক্তি হারিয়ে ঘূর্ণাবর্তে পরিণত হয়েছে। পাশাপাশি মৌসুমি অক্ষরেখা বর্তমানে রাঁচি ও দিঘার উপর দিয়ে উত্তর-পশ্চিম বঙ্গোপসাগর পর্যন্ত বিস্তৃত রয়েছে। এই দুই আবহাওয়াগত পরিস্থিতির জেরেই দক্ষিণবঙ্গে বিক্ষিপ্ত বৃষ্টির অনুকূল পরিবেশ তৈরি হয়েছে।

আরও পড়ুন: অমিত শাহর পর্যালোচনা বৈঠকে জোর নারী নিরাপত্তায়, বাংলায় এসআইএ গঠনের উদ্যোগ

সোমবার দক্ষিণবঙ্গের অধিকাংশ জেলায় হালকা থেকে মাঝারি বৃষ্টির সম্ভাবনা থাকলেও উপকূলবর্তী কয়েকটি জেলায় কোথাও কোথাও ভারী বৃষ্টি হতে পারে। তবে আবহাওয়াবিদদের মতে, মঙ্গলবার থেকে বৃষ্টির পরিমাণ ও তীব্রতা আরও বাড়তে পারে। বিশেষ করে উত্তর ও দক্ষিণ ২৪ পরগনা এবং নদিয়া জেলায় ৭ থেকে ১১ সেন্টিমিটার পর্যন্ত ভারী বৃষ্টির সম্ভাবনার কথা জানানো হয়েছে। এই পরিস্থিতি বৃহস্পতিবার পর্যন্ত বজায় থাকতে পারে।

অন্যদিকে, উত্তরবঙ্গে পরিস্থিতি আরও উদ্বেগজনক। সোমবার দার্জিলিং, কালিম্পং-সহ সব জেলাতেই ভারী থেকে অতি ভারী বৃষ্টির পূর্বাভাস রয়েছে। কোথাও কোথাও ২০ সেন্টিমিটার পর্যন্ত বৃষ্টি হতে পারে বলে আশঙ্কা প্রকাশ করেছে আবহাওয়া দফতর। প্রবল বর্ষণের জেরে নদীর জলস্তর বৃদ্ধি, প্লাবন এবং পাহাড়ি এলাকায় ভূমিধসের ঝুঁকিও রয়েছে। যদিও মঙ্গলবার থেকে উত্তরবঙ্গে বৃষ্টির তীব্রতা কিছুটা কমতে পারে বলে পূর্বাভাস দেওয়া হয়েছে, তবু বাসিন্দাদের সতর্ক থাকার পরামর্শ দেওয়া হয়েছে।